Le entrate de i minerai le ga parmeso al governo de programar on piano de svilupo nasionale. El governo el ga subito costruio na strada par colegarse a Kazungula, en Zanbia. En sto modo, el Botswana el ga na via de comunicasion internasional che no la dipende ne dal Sudafrica ne dal Zinbabwe. A quel tenpo sti do Stati i xera razisti e i podea schisar el Botswan co i volea. A livel internasional el Botswana el ga laorà par formar on fronte unio contro el Sudafrica e la Rhodesia (ancò Zinbabwe). En tel 1974, co Zanbia e Tanzania, la ga forma el Front Line State, l’organizasion de i Stati che frontegiava el Sudafrica de l’apartheid. A lo steso tenpo, el Botswana el ga dovù star atento a no tirar masa la corda, visto che importasioni e esportasioni le continuava a pasar par el Sudafrica. El Botswana el ga anca dato vita a la Comunità de Svilupo de l’Africa Australe (SADC). La SADC la ga i so ufisi sentrali a Gaborone e la funsiona dal 1992.